Bobby Charlton

Bobby Robert Charlton (født 11. oktober 1937) er en britisk tidligere fotballspiller og yngre bror til Jack Charlton. Hans posisjon på banen var tilbaketrukket spiss, og han regnes for å være en av tidenes beste spillere. Charlton er Knight Bachelor og kommandør av Order of the British Empire.


== Busby-babe ==
Charlton var allerede som tenåring sett på som et talent, og var ønsket av flere storklubber. Han valgte til slutt å signere for Manchester United, hvor han ble en av de såkalte «Busby Babes». Charlton debuterte for United i 1956 mot Charlton Athletic FC, og ble raskt fast på laget.
Charlton overlevde i 1958 flyulykken som tok livet av åtte av hans lagkamerater, deriblant Tommy Taylor og Duncan Edwards. Charlton pådro seg bare mindre skader i ulykken og var tilbake på fotballbanen noen uker senere.


== Suksess-år ==
Etter hvert ble han den drivende kraften på Manchester Uniteds midtbane med sine presise langpasninger, og også en meget målfarlig spiller. Fem år etter tragedien i München var han en ledende skikkelse på laget som vant FA-cupen i 1963. I sesongen 1964-65 ble han ligamester med Manchester United, og laget kunne igjen delta i  Europacupen. Det lyktes ikke i 1966 og endte med et tap i semifinalen mot Partizan Beograd.
Charlton ble også etter hvert en nøkkelspiller for det engelske landslaget. Han spilte totalt 106 A-landskamper, og scoret 49 landslagsmål, noe som var rekord helt til Wayne Rooney overgikk den i 2015. I 1966 var han med på å vinne verdensmesterskapet i fotball, og ble samme år kåret til årets spiller i Europa. Hans eldre bror Jack Charlton, som spilte for Leeds, var også med på VM-laget. I sesongen 1966-67 ble Manchester United igjen ligamester.


== Europa-cupen 1968 ==
I 1968 slo Manchester United ut Real Madrid i semifinalen i Serievinnercupen, og var klar for finalen mot Benfica 29. mai 1968 på Wembley i London.  Bobby og Bill Foulkes var de eneste som var igjen fra laget fra 1958. Med to mål, ett av dem var en heading, noe som var sjelden vare fra Charlton og ett fra George Best og det siste fra Brian Kidd, vant han Europacupen med Manchester United. Bobby Charlton mente etter kampen at han var mer utmattet enn lykkelig.Som United-spiller vant Charlton tre ligamesterskap, og i 1968 var han med på å vinne Serievinnercupen. United var det første engelske laget som gikk til topps i denne turneringen. Totalt spilte Charlton 758 kamper, hvorav 606 ligakamper for United. Ryan Giggs tok over hans rekord med å spille sin kamp nr. 759 for klubben i Champions League-finalen på Luzhniki Stadion Moskva i mai 2008. Charlton scoret også 199 ligamål, som fortsatt er klubbrekord.


== Senere år ==
Charlton forlot United i 1974 og avsluttet ligakarrieren i England hos Preston North End FC som spillende manager, hvor han bare ble én sesong. Så fulgte et år i Irland hos Waterford United og etter en periode som direktør i Wigan Athletic FC kom han tilbake til Manchester United i 1984 som styremedlem.
I 1994 ble han utnevnt til Knight Bachelor og kunne ta tiltaleformen sir. Han ble innvalgt i English Football Hall of Fame i 2002. Charlton var per 2008 klubbdirektør i Manchester United. I sesongen 2018/2019 var han fortsatt styremedlem i klubben.


== Meritter ==
England

Verdensmester: 1966Manchester United

Serievinnercupen: vinner i 1968
Engelsk ligamester: 1956-57, 1964-65 og 1966-67
FA-cupen: vinner 1963


== Referanser ==


== Eksterne lenker ==
(en) Bobby Charlton – kategori av bilder, video eller lyd på Commons 
(en) Bobby Charlton på Internet Movie Database 
(en) Bobby Charlton hos The Movie Database 
(en) Bobby Charlton på Discogs 
(en) Bobby Charlton på MusicBrainz 
(de) Bobby Charlton – Munzinger Sportsarchiv 
(en) Bobby Charlton – FIFA 
(en) Bobby Charlton – Transfermarkt 
(en) Bobby Charlton – national-football-teams.com 
(en) Bobby Charlton – WorldFootball.net 
(en) Bobby Charlton – FootballDatabase.eu 
(en) Bobby Charlton – EU-Football.info 
(en) Bobby Charlton – FBref 
(en) Bobby Charlton på Twitter 
(no) Bobby Charltons profil på united.no